《萧泷庙迎神诗》
宋代·王庭圭

泷神何年此列宫，神之来兮雨溟濛。雷公击鼓驱群龙，神之灵兮与天通。

十日五日一雨风，物无疵疠年谷丰。泷民事神甚严恭，牲羞荐酒罗鼓钟。

湍虽汹涌长年工，不闻船石相撞舂。孰知此者神之功，宜歌此曲传无穷。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。